Document ID: 32012D0013

KOMISIJOS ĮGYVENDINIMO SPRENDIMAS
2011 m. lapkričio 18 d.
kuriuo patvirtinamas penktasis atnaujintas Atlanto biogeografinio regiono Bendrijos svarbos teritorijų sąrašas
(pranešta dokumentu Nr. C(2011) 8203)
(2012/13/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą Atlanto biogeografinį regioną sudaro Sąjungos Airijos, Nyderlandų ir Jungtinės Karalystės teritorijos bei Sąjungos Belgijos, Danijos, Vokietijos, Ispanijos, Portugalijos ir Prancūzijos teritorijų dalys, kaip nustatyta biogeografiniame žemėlapyje, kurį 2005 m. balandžio 20 d. patvirtino tos direktyvos 20 straipsniu įsteigtas komitetas (toliau - Buveinių komitetas);
(2)
būtina tęsti 1995 m. pradėtą procesą ir siekti realios pažangos steigiant „Natura 2000“ tinklą, kuris yra labai svarbus Sąjungos biologinės įvairovės apsaugos elementas;
(3)
Komisijos sprendimais 2004/813/EB (2), 2008/23/EB (3), 2009/96/EB (4), 2010/43/ES (5) ir 2011/63/ES (6) patvirtinti pirminis Atlanto biogeografinio regiono Bendrijos svarbos teritorijų, kaip apibrėžta Direktyvoje 92/43/EEB, sąrašas ir pirmieji keturi atnaujinti sąrašai. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, susijusi valstybė narė kuo greičiau, vėliausiai per šešerius metus, teritorijoms, įtrauktoms į Atlanto biogeografinio regiono Bendrijos svarbos teritorijų sąrašą, suteikia specialių saugomų teritorijų statusą ir nustato apsaugos prioritetus bei būtinas apsaugos priemones;
(4)
siekiant dinamiškai pritaikyti tinklą „Natura 2000“, Bendrijos svarbos teritorijų sąrašai yra peržiūrimi. Todėl būtina penktą kartą atnaujinti Atlanto regiono teritorijų sąrašą;
(5)
viena, Atlanto biogeografinio regiono Bendrijos svarbos teritorijų sąrašą būtina penktą kartą atnaujinti tam, kad būtų įtrauktos papildomos teritorijos, kurias valstybės narės nuo 2009 m. pasiūlė įtraukti kaip Atlanto biogeografinio regiono Bendrijos svarbos teritorijas, kaip apibrėžta Direktyvos 92/43/EEB 1 straipsnyje. Šioms papildomoms teritorijoms Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai turėtų būti taikomi kuo anksčiau, bet ne vėliau kaip per šešerius metus nuo penktojo atnaujinto Atlanto biogeografinio regiono Bendrijos svarbos teritorijų sąrašo patvirtinimo;
(6)
antra, Atlanto biogeografinio regiono Bendrijos svarbos teritorijų sąrašą būtina penktą kartą atnaujinti tam, kad būtų atsižvelgta į visus su tomis teritorijomis susijusios valstybių narių pateiktos informacijos pasikeitimus, apie kuriuos pranešta po to, kai buvo patvirtinti pirminis ir pirmieji keturi atnaujinti Sąjungos sąrašai. Taigi penktasis atnaujintas Atlanto biogeografinio regiono Bendrijos svarbos teritorijų sąrašas yra Atlanto biogeografinio regiono Bendrijos svarbos teritorijų sąrašo konsoliduota versija. Tačiau reikėtų pabrėžti, kad bet kuriai teritorijai, kuri įtraukta į penktąjį atnaujintą Atlanto biogeografinio regiono Bendrijos svarbos teritorijų sąrašą, Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai turėtų būti taikomi kuo anksčiau, bet ne vėliau kaip per šešerius metus nuo Bendrijos svarbos teritorijų sąrašo, į kurį teritorija buvo įtraukta pirmą kartą, patvirtinimo;
(7)
remdamosi Direktyvos 92/43/EEB 4 straipsnio 1 dalimi, nuo 2002 m. kovo mėn. iki 2010 m. spalio mėn. atitinkamos valstybės narės Komisijai perdavė siūlomų Atlanto biogeografinio regiono Bendrijos svarbos teritorijų, apibrėžtų tos direktyvos 1 straipsnyje, sąrašus;
(8)
su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas „Natura 2000“ teritorijas formos (7);
(9)
šią informaciją sudaro atitinkamų valstybių narių perduotas teritorijos žemėlapis, teritorijos pavadinimas, vieta bei dydis ir duomenys, gauti taikant Direktyvos 92/43/EEB III priede nurodytus kriterijus;
(10)
remiantis sąrašo projektu, kurį Komisija parengė suderinusi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių rūšių, reikėtų patvirtinti penktąjį atnaujintą Bendrijos svarbos teritorijomis laikytinų Atlanto biogeografinio regiono teritorijų sąrašą;
(11)
vykdant stebėjimus pagal Direktyvos 92/43/EEB 11 straipsnį, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Sąjungos lygmeniu teritorijos įvertintos ir atrinktos remiantis išsamiausia šiuo metu turima informacija;
(12)
kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Todėl negalima teigti, kad tų tipų buveinių ir tų rūšių augalų bei gyvūnų tinklas „Natura 2000“ yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti penktąjį atnaujintą teritorijų sąrašą, kuris turės būti peržiūrėtas pagal Direktyvos 92/43/EEB 4 straipsnį;
(13)
atsižvelgiant į tai, kad vis dar nėra išsamių žinių apie kai kurių Direktyvos 92/43/EEB I priede nurodytų tipų natūralių buveinių ir jos II priede nurodytų rūšių augalų bei gyvūnų egzistavimą bei paplitimą, nederėtų daryti išvados, kad tinklas „Natura 2000“ suformuotas arba nesuformuotas. Prireikus šis sąrašas turėtų būti peržiūrėtas pagal Direktyvos 92/43/EEB 4 straipsnį;
(14)
siekiant aiškumo ir skaidrumo, Sprendimas 2011/63/ES turėtų būti panaikintas;
(15)
šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Penktasis atnaujintas Direktyvos 92/43/EEB 4 straipsnio 2 dalies trečiojoje pastraipoje numatytas Atlanto biogeografinio regiono Bendrijos svarbos teritorijų sąrašas pateikiamas šio sprendimo priede.
2 straipsnis
Sprendimas 2011/63/ES panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2011 m. lapkričio 18 d.

Labels: 12
19
20